Document ID: 32011D0196

A BIZOTTSÁG HATÁROZATA
(2011. március 29.)
a „zsinórok és húzózsinórok gyermekruházaton” EN 14682:2007 szabványának a 2001/95/EK európai parlamenti és tanácsi irányelv általános biztonsági előírásának való megfeleléséről és a szabványhivatkozás Hivatalos Lapban történő közzétételéről
(az értesítés a C(2011) 1860. számú dokumentummal történt)
(EGT-vonatkozású szöveg)
(2011/196/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre (1) és különösen annak 4. cikke (2) bekezdésére,
a műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról szóló, 1998. június 22-i 98/34/EK európai parlamenti és tanácsi irányelv (2) 5. cikkével összhangban felállított állandó bizottsággal folytatott konzultációt követően,
mivel:
(1)
A 2001/95/EK irányelv 3. cikkének (1) bekezdése kizárólag biztonságos termékek forgalomba hozatalára kötelezi a gyártókat.
(2)
A 2001/95/EK irányelv 3. cikkének (2) bekezdése értelmében egy terméket a vonatkozó nemzeti szabványok hatálya alá tartozó veszélyek és veszélykategóriák tekintetében biztonságosnak lehet tekinteni, ha az megfelel az olyan európai szabványokat átvevő önkéntesen alkalmazandó nemzeti szabványoknak, amelyek hivatkozásait a Bizottság ezen irányelv 4. cikkének (2) bekezdésével összhangban az Európai Unió Hivatalos Lapjában kihirdetett.
(3)
Az irányelv 4. cikkének (1) bekezdése szerint az európai szabványokat a Bizottság felhatalmazása alapján európai szabványügyi testületeknek kell megállapítaniuk. Ezeknek a szabványoknak a hivatkozásait a Bizottság közzéteszi.
(4)
Az irányelv 4. cikkének (2) bekezdése megállapítja az európai szabványügyi testületek által az irányelv hatálybalépése előtt elfogadott szabványok hivatkozásainak közzétételére vonatkozó eljárást. Amennyiben ezek a szabványok biztosítják az általános biztonsági előírásnak való megfelelést, a Bizottság dönt hivatkozásaik kihirdetéséről az Európai Unió Hivatalos Lapjában. Ezekben az esetekben a Bizottság, saját kezdeményezésből vagy egy tagállam kérésére, az irányelv 15. cikkének (2) bekezdése szerint megállapított eljárással összhangban határoz arról, hogy a kérdéses szabvány megfelel-e az általános biztonsági előírásnak. A Bizottság a szabványhivatkozás kihirdetéséről a 98/34/EK irányelv 5. cikke által létrehozott bizottsággal történő tanácskozást követően dönt. A Bizottság döntéséről értesíti a tagállamokat.
(5)
2000 novemberében a Bizottság elküldte az M/309 sz. megbízást az Európai Szabványügyi Bizottságnak (a továbbiakban: CEN), hogy hozzon létre biztonsági szabványokat a fulladás, sérülések és beszorulások veszélyének elkerülése érdekében, amelyeket a gyermekruházatokon található zsinórok és húzózsinórok idézhetnek elő.
(6)
A Bizottság megbízására válaszul a CEN elfogadta az EN 14682:2004 szabványt. A Bizottság közzétette a hivatkozását az Európai Unió Hivatalos Lapjában (3).
(7)
2007 szeptemberében az EN 14682:2004 szabvány helyébe egy, a CEN által elfogadott új verzió lépett. Ez a verzió pontosítja a gyermekruházaton található zsinórokra és húzózsinórokra vonatkozó követelményeket, és magyarázó rajzokat tartalmaz. Az EN 14682:2007 szabványhivatkozást nem tették közzé az Európai Unió Hivatalos Lapjában.
(8)
2008 novembere és 2010 februárja között 11 tagállam piacfelügyeleti hatósága vizsgálta ki közösen, hogy megfelelnek-e piacaikon a gyermekruházati cikkek az EN 14682:2007 követelményeinek. A projektet a Bizottság társfinanszírozta (4).
(9)
A projektben részt vevő nemzeti piacfelügyeleti hatóságok több mint 400 RAPEX-értesítést nyújtottak be olyan ruházati cikkekről, amelyek nem feleltek meg az EN 14682:2007 szabvány követelményeinek. Ezek az értesítések a 2009-ben beérkezett RAPEX-értesítések jelentős hányadát tették ki (5).
(10)
A közös projekt ezenkívül felkeltette a beszállító lánc gazdasági szereplőinek figyelmét az EN 14682:2007 szabványra, és alaposabban megismertette őket annak követelményeivel.
(11)
A Bizottság úgy véli, hogy az EN 14682:2007 szabvány megfelel az M/309 sz. megbízásnak, teljesíti a 2001/95/EK irányelv általános biztonsági előírását, és a szabványra történő hivatkozást a 4. cikk (2) bekezdésének első albekezdésében meghatározott eljárással összhangban az Európai Unió Hivatalos Lapjában közzé kell tenni.
(12)
Az EN 14682:2007 szabványnak az általános biztonsági előírással való megfeleléséről szóló ezen határozat a Bizottság kezdeményezésére született.
(13)
Az e határozatban előírt intézkedések összhangban vannak a 2001/95/EK irányelvben felállított bizottság véleményével,
ELFOGADTA EZT A HATÁROZATOT:
1. cikk
„A gyermekruházat biztonsága - Zsinórok és húzózsinórok gyermekruházaton - Előírások” EN 14682:2007 szabvány megfelel a 2001/95/EK irányelv általános biztonsági előírásainak azon veszélyek tekintetében, amelyekre az előírás kiterjed.
2. cikk
Az EN 14682:2007 szabványhivatkozást az Európai Unió Hivatalos Lapjának C sorozatában közzéteszik és az EN 14682:2004 szabványhivatkozás helyébe lép.
3. cikk
Ennek a határozatnak a tagállamok a címzettjei.
Kelt Brüsszelben, 2011. március 29-én.

Labels: 7
3
1
0